ORDE do 12 de xuño de 2006 pola que se aproba definitivamente a modificación puntual número 9 do Plan Xeral de Ordenación Municipal do Concello de Mugardos (A Coruña), no camiño do Vilar.
CONSELLERÍA DE POLÍTICA TERRITORIAL, OBRAS PÚBLICAS E TRANSPORTES — III. OUTRAS DISPOSICIÓNS — 31/07/2006

O Concello de Mugardos remite o proxecto de modificación puntual referido, para a súa aprobación definitiva, conforme o artigo 85.5º da Lei 9/2002, do 30 de decembro, de ordenación urbanística e protección do medio rural de Galicia.
I. Antecedentes.
1. O Concello de Mugardos dispón na actualidade dun Plan Xeral de Ordenación Municipal aprobado o 19-10-1999.
2. A modificación é formulada polo Concello de Mugardos e ten por finalidade rectificar o trazado dunha vía, que o plan xeral prevé polo medio dunha parcela, e propón manter o trazado polo linde, tal e como era antigamente, segundo o plano catastral do ano 1952.
3. Antecedentes e tramitación:
* A presente modificación do plan xeral foi sometida ao informe da Dirección Xeral de Urbanismo segundo o establecido no artigo 85.1º da Lei 9/2002. Este informe foi emitido en data do 5-4-2005 en sentido desfavorable. Posteriormente solicitou o concello novo informe unha vez emendadas as deficiencias sinaladas, e a Dirección Xeral de Urbanismo emitiu informe favorable en data do 11-11-2005.
* O Concello Pleno en sesión de data do 25-11-2005, acordou aprobar inicialmente o proxecto de modificación puntual do PXOM. Posteriormente o expediente foi sometido a exposición pública logo de publicación de anuncios nos xornais Diario de Ferrol e Voz de Galicia en data do 13-12-2005 ambos os dous, e no DOG nº 239, do 15 de decembro, sen que durante o prazo de exposición pública se presentase ningunha alegación, segundo o certifica o secretario do concello en data do 16-1-2006.
* O Concello Pleno en sesión de data 27-1-2006, acordou a aprobación provisional da modificación puntual nº 9 no camiño do Vilar.
* Con data do 9-2-2006 o concello remitiu un exemplar do documento para a súa aprobación definitiva. Con data do 1-3-2006, o Servizo Provincial de Urbanismo e inspección territorial, requiriu do concello que completara a documentación cos correspondentes informes dos servizos técnico e xurídico municipais e a remisión de dous exemplares do documento aprobado provisionalmente, o que foi presentado en data do 17-3-2006. O informe técnico asínase en data do 10-3-2006 pola arquitecto técnico municipal en sentido favorable, e o informe xurídico asínao o secretario do concello en data do 14-3-2006
en sentido favorable respecto da conformidade do documento coa lexislación vixente.
4. O proxecto vén redactado e asinado en data abril de 2005 por Julio Barallobre Sanmartín (arquitecto) e por Carmen Piñeiro Lemos (arquitecto técnico municipal).
II. Consideracións e fundamentación.
II.1. Con data do 8-6-2006, a Dirección Xeral de Urbanismo elevou un informe-proposta de resolución, en que se expresa o seguinte:
1. A xustificación da modificación céntrase en evitar a fragmentación das unidades parcelarias, xa que o actual camiño que se recolle no plan xeral está trazado polo medio dunha parcela e o camiño orixinario discorría polo linde (plano catastral de 1952). Deste xeito preténdese conseguir unha mellora na ordenación e na xestión municipal toda vez que o concello non ten neste momento intención de expropiar o solo necesario para abrir o camiño polo trazado que prevé o plan xeral e coa modificación puntual, as ampliacións necesarias da vía obteríanse por cesión gratuíta, (que segundo o plano que se incorpora nos anexos xa están acordadas e asinadas cos propietarios).
2. Como xa emitiu informe o director xeral de Urbanismo en data do 11-11-2005, segundo o establecido na disposición transitoria primeira punto 1.e) da Lei 9/2002, de ordenación urbanística e protección do medio rural de Galicia, modificada pola Lei 15/2004, ao solo clasificado como solo de núcleo rural segundo a Lei 1/1997, do solo de Galicia, aplicaráselle integramente o disposto nesta lei para o solo de núcleo rural, sen prexuízo das maiores limitacións establecidas polo planeamento. Así mesmo, aos terreos incluídos no ámbito do núcleo rural delimitado que non presenten un grao de consolidación pola edificación superior ao 50% aplicaráselles o réxime establecido por esta lei para as áreas de expansión do solo de núcleo rural.
Na documentación achegada pode comprobarse que o núcleo delimitado non acada un grao de consolidación do 50% en aplicación dos parámetros edificatorios da ordenanza reguladora dos núcleos no planeamento de Mugardos. Non obstante, de conformidade co último parágrafo da antedita disposición transitoria primeira 1.e), o planeamento modificado poderá incluír dentro da área de expansión aqueles terreos que foron clasificados como solo de núcleo rural ao abeiro do establecido pola Lei 1/1997, do solo de Galicia, aínda que non cumpran todos os requisitos establecidos polo artigo 13 da Lei 9/2002.
3. Na documentación que agora se presenta non foi introducida esta condición, nin no documento escrito nin nos planos, en consecuencia, con independencia de que as razóns que motivaron o informe favorable da Dirección Xeral de Urbanismo mantéñense no proxecto, este debe conter dun xeito claro a condición que precisou a consellería.
II.2. De conformidade co artigo 89 da Lei 9/2002, do 30 de decembro, de ordenación urbanística e protección do medio rural de Galicia, e co artigo 1 do Decreto 519/2005, do 6 de outubro, polo que se establece a estrutura orgánica da Consellería de Política Territorial, Obras Públicas e Transportes, a competencia para resolver sobre a aprobación definitiva dos plans xerais de ordenación municipal correspóndelle á conselleira de Política Territorial, Obras Públicas e Transportes.
III. Resolución.
Visto canto antecede,
RESOLVO:
1º De conformidade co punto 5 a) do artigo 85 da Lei 9/2002, do 30 de decembro, de ordenación urbanística e protección do medio rural de Galicia, aprobar definitivamente a modificación puntual do nº 9 do Plan Xeral de Ordenación Municipal do Concello de Mugardos (A Coruña), no camiño do Vilar, coa expresa condición de que o réxime aplicable ao solo dese núcleo é o das áreas de expansión do solo de núcleo rural que se establece na Lei 9/2002.
2º Contra esta orde cabe interpoñer recurso contencioso-administrativo ante a sala correspondente do Tribunal Superior de Xustiza de Galicia, no prazo de dous meses, que se contarán desde o día seguinte ao da súa publicación, segundo dispoñen os artigos 10 e 46 da Lei 29/1998, do 13 de xullo, reguladora da xurisdición contencioso-administrativa.
3º Notifíquese esta orde ao concello e publíquese no Diario Oficial de Galicia.
Santiago de Compostela, 12 de xuño de 2006.
María José Caride Estévez
Conselleira de Política Territorial, Obras Públicas e Transportes